Uudenvuodenaaton yöpalvelus

Jos uudenvuodenaaton yöpalveluksen edellä käytetään Valon rukousta (s. 91), yöpalvelus jatkuu johdantosanoista (kohta 2).

1. Johdanto

Johdannon edellä voi olla virsi, laulu tai soitinmusiikkia. Mikäli yöpalvelus ei ole alkanut Valon rukouksella, voidaan laulaa Valon hymni (s. 91, virsikirjan jumalanpalvelusliitteessä nro 755). Sen aikana sytytetään kynttilät.

Johdannon sijasta voidaan käyttää messun alkusiunausta.

**E** Herra, avaa minun huuleni,

**S** niin suuni julistaa sinun kunniaasi.

**E** Jumala, ole armollinen, pelasta minut.

**S** Riennä avukseni, Herra.

**E** Kunnia Isälle ja Pojalle ja Pyhälle Hengelle,

**S** niin kuin oli alussa, nyt on ja aina, iankaikkisesta iankaikkiseen. Aamen. Halleluja.

2. Johdantosanat

Johdantosanojen alussa puhuttelun jälkeen kerrotaan palveluksen erityisluonteesta. Tämän vapaan osan merkkinä on käytetty seuraavassa kahta ajatusviivaa (– –).

Johdantosanat voidaan laatia myös vapaasti.

**E** Rakkaat kristityt.

– –

Jumala on meidän turvamme polvesta polveen. Hän oli jo ennen kuin vuoret syntyivät, ennen kuin maa ja maanpiiri saivat alkunsa. Tänään kiitämme Herraa kaikesta, mitä hän on kuluneena vuonna antanut meille. Jätämme hänen käsiinsä sen, mikä on takanapäin, ja pyydämme johdatusta edessä olevaan. Murehdimme samalla sitä, että olemme jättäneet tekemättä niin paljon hyvää. Kadumme sitä pahaa, minkä olemme tietoisesti tai tietämättämme tehneet. Jumalan armahtavaisuuteen luottaen rukoilemme anteeksiantoa [yhteen ääneen] näin sanoen:

3. Synnintunnustus ja synninpäästö

Synnintunnustus voidaan lukea yhteen ääneen. Sen ajaksi voidaan polvistua. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

Vaihtoehtoisia synnintunnustuksia s. 184 (virsikirjan jumalanpalvelusliitteessä nrot 700–714).

Tunnustamme edessäsi, pyhä Jumala,

että olemme tehneet syntiä

ajatuksin ja sanoin,

teoin ja laiminlyönnein.

Muista meitä laupeudessasi

ja anna meille Jeesuksen Kristuksen tähden anteeksi,

mitä olemme rikkoneet.

**E** Kaikkivaltias Jumala antakoon meille syntimme anteeksi

 ja johtakoon meidät ikuiseen elämään.

**S** Aamen.

4. Virsi

5. Psalmi

Psalmi 121. Psalmi voidaan laulaa tai lukea. Psalmisävelmiä s. 381. Psalmin kertosäkeitä s. 391 (virsikirjan jumalanpalvelusliitteessä nrot 761–790).

Psalmin sijasta voi olla virsi, laulu tai soitinmusiikkia.

Psalmi voidaan toteuttaa esimerkiksi seuraavasti:

Kertosäe

Sävelmä s. 392 (virsikirjan jumalanpalvelusliitteessä nro 762).

Hyvä on Herra!

Iäti kestää hänen armonsa.

Psalmi

Minä kohotan katseeni vuoria kohti.

Mistä saisin avun?

 Minä saan avun Herralta,

 häneltä, joka on luonut taivaan ja maan.

 Kertosäe

Herra ei anna sinun jalkasi horjua,

väsymättä hän varjelee.

 Ei hän väsy, ei hän nuku,

 hän on Israelin turva.

 Kertosäe

Herra varjelee sinut kaikelta pahalta,

hän suojelee koko elämäsi.

 Herra varjelee kaikki sinun askeleesi,

 sinun lähtösi ja tulosi nyt ja aina.

 Kertosäe

Kunnia Isälle ja Pojalle

ja Pyhälle Hengelle,

 niin kuin oli alussa, nyt on ja aina,

 iankaikkisesta iankaikkiseen. Aamen.

Kertosäe

6. Raamatunluku

Luetaan lukukappale ja evankeliumi. Tekstien välissä on vastaus (virsi, laulu, soitinmusiikkia tai hiljaista mietiskelyä). Vastauksena voidaan laulaa myös kompletorion lyhyt vastauslaulu (s. 87) tai uudenvuodenaaton lyhyt vastauslaulu (s. 435, virsikirjan jumalanpalvelusliitteessä nro 794).

Raamatuntekstit tai niiden osa voidaan laulaa.

– lukukappale: Valit. 3: 22–26 tai Saarn. 3: 1–8 tai 1. Sam. 7: 12 tai 1. Piet. 1: 22–25

– vastaus

– \*evankeliumi: Luuk. 13: 6–9 tai Matt. 16: 1–4

7. Puhe

Puheen sijasta voidaan lukea mietiskelyteksti.

8. Simeonin kiitoslaulu (Nunc dimittis)

Kiitoslaulun (canticum, Luuk. 2: 29–32) sävelmä s. 449 (virsikirjan jumalanpalvelusliitteessä nro 804). Kiitoslauluna voi olla myös virsi 49 tai 48: 5–7.

Simeonin kiitoslaulun sijasta voidaan laulaa muu sopiva kiitosvirsi.

9. Rukousjakso

Rukousjakso voi alkaa kompletorion vuororukouksella (s. 88).

 Päivän rukous

Rukouskehotusta voi seurata lyhyt hiljainen rukous.

Rukous voidaan lukea tai laulaa. Päivän rukouksen sävelmä s. 452.

[**E** Rukoilkaamme.]

– rukous

**S** Aamen.

 Isä meidän

Herran rukous lausutaan yhteen ääneen. Se voidaan myös laulaa (sävelmät s. 453, virsikirjan jumalanpalvelusliitteessä nro 805).

Herran rukouksen ekumeenista sanamuotoa (s. 262) voidaan käyttää ekumeenisissa tilaisuuksissa.

Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

10. Ylistys (Benedicamus)

Kompletorion ylistyksen sijasta voidaan käyttää ylistysvirttä (esim. 329: 4–5).

**E** Kiittäkäämme Herraa!

 **\*S** Jumalalle kiitos. Halleluja!

\*11. Siunaus

Voidaan käyttää myös Herran siunausta.

**E** Siunatkoon (+) teitä kaikkivaltias ja armollinen Jumala. Hän antakoon teille rauhaisan yön ja autuaan lopun.

**S** Aamen.

12. Päätösmusiikki

Päätösmusiikkina voi olla virsi, laulu tai soitinmusiikkia.